CELEX: 32015D1310
Language: el
Date: 2015-07-28 00:00:00
Title: Εκτελεστική απόφαση (ΕΕ) 2015/1310 της Επιτροπής, της 28ης Ιουλίου 2015, για την τροποποίηση του παραρτήματος I της απόφασης 2009/177/ΕΚ όσον αφορά τον χαρακτηρισμό ολόκληρης της επικράτειας της Κροατίας ως απαλλαγμένης από τη λοίμωξη του κυπρίνου Koi από ερπητοϊό (νόσος KHV) (Κείμενο που παρουσιάζει ενδιαφέρον για τον ΕΟΧ)

30.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 200/17
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/1310 ΤΗΣ ΕΠΙΤΡΟΠΉΣ
   της 28ης Ιουλίου 2015
   για την τροποποίηση του παραρτήματος I της απόφασης 2009/177/ΕΚ όσον αφορά τον χαρακτηρισμό ολόκληρης της επικράτειας της Κροατίας ως απαλλαγμένης από τη λοίμωξη του κυπρίνου Koi από ερπητοϊό (νόσος KHV)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1), και ιδίως το άρθρο 49 παράγραφοι 1 και 3,
   Εκτιμώντας τα ακόλουθα:
   
               (1)
            
            
               Η απόφαση 2009/177/ΕΚ της Επιτροπής (2) ορίζει κατάλογο κρατών μελών, ζωνών και διαμερισμάτων τα οποία υπόκεινται σε εγκεκριμένα προγράμματα επιτήρησης όσον αφορά μία ή περισσότερες από τις μη εξωτικές ασθένειες οι οποίες απαριθμούνται στο παράρτημα IV μέρος II της οδηγίας 2006/88/ΕΚ. Με την απόφαση 2009/177/ΕΚ θεσπίζεται επίσης κατάλογος κρατών μελών, ζωνών και διαμερισμάτων που χαρακτηρίζονται απαλλαγμένα από ασθένειες όσον αφορά μία ή περισσότερες από τις εν λόγω ασθένειες.
            
         
               (2)
            
            
               Στο μέρος Γ του παραρτήματος I της απόφασης 2009/177/ΕΚ θεσπίζεται ο κατάλογος κρατών μελών, ζωνών και διαμερισμάτων που χαρακτηρίζονται απαλλαγμένα από ασθένειες όσον αφορά μία ή περισσότερες από τις εν λόγω μη εξωτικές ασθένειες.
            
         
               (3)
            
            
               Η Κροατία υπέβαλε στην Επιτροπή δήλωση για να αναγνωριστεί ότι ολόκληρη η επικράτειά της είναι απαλλαγμένη από τη λοίμωξη του κυπρίνου Koi από ερπητοϊό (νόσος KHV). Από τις πληροφορίες που παρασχέθηκαν προκύπτει ότι η Κροατία, σύμφωνα με το άρθρο 49 παράγραφος 1 της οδηγίας 2006/88/ΕΚ, πληροί τις προϋποθέσεις που προβλέπονται για την εν λόγω δήλωση στο μέρος I του παραρτήματος V της εν λόγω οδηγίας.
            
         
               (4)
            
            
               Επιπλέον, από τις πρόσθετες πληροφορίες που υποβλήθηκαν στην Επιτροπή προκύπτει ότι η Κροατία έχει καταρτίσει κατάλληλες ζώνες προστασίας, που περιλαμβάνουν τμήματα των λεκανών απορροής των ποταμών Δούναβη και Σάβα, προκειμένου να εμποδίσει την παθητική εισαγωγή από γειτονικά κράτη μέλη ή γειτονικές τρίτες χώρες που δεν θεωρούνται απαλλαγμένα/-ες από τη νόσο KHV. Λόγω της επιδημιολογικής κατάστασης των γειτονικών χωρών όσον αφορά τη νόσο KHV, οι εν λόγω λεκάνες απορροής θα πρέπει να θεωρούνται περιοχές υψηλού κινδύνου και να παρακολουθούνται με στοχευμένη επιτήρηση, σύμφωνα με τις απαιτήσεις που θεσπίζονται σύμφωνα με το άρθρο 49 παράγραφος 3 της οδηγίας 2006/88/ΕΚ.
            
         
               (5)
            
            
               Από τις πληροφορίες που παρέσχε η Κροατία προκύπτει ότι η δήλωση που υποβλήθηκε συμμορφώνεται με όλες τις απαιτήσεις που ορίζονται στην οδηγία 2006/88/ΕΚ και την απόφαση 2009/177/ΕΚ όσον αφορά τη δήλωση απαλλαγής κράτους μέλους από ασθένειες. Ως εκ τούτου, ολόκληρη η επικράτεια της Κροατίας θα πρέπει να χαρακτηριστεί απαλλαγμένη από τη λοίμωξη του κυπρίνου Koi από ερπητοϊό (νόσος KHV).
            
         
               (6)
            
            
               Επομένως, το μέρος Γ του παραρτήματος I της απόφασης 2009/177/ΕΚ θα πρέπει να τροποποιηθεί ανάλογα.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το μέρος Γ του παραρτήματος I της απόφασης 2009/177/ΕΚ τροποποιείται σύμφωνα με το παράρτημα της παρούσας απόφασης.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 28 Ιουλίου 2015.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 328 της 24.11.2006, σ. 14.
   
      (2)  Απόφαση 2009/177/ΕΚ της Επιτροπής, της 31ης Οκτωβρίου 2008, για την εφαρμογή της οδηγίας 2006/88/ΕΚ του Συμβουλίου όσον αφορά το πρόγραμμα επιτήρησης και εξάλειψης και τον χαρακτηρισμό κρατών μελών, ζωνών και διαμερισμάτων ως απαλλαγμένων από ασθένειες (ΕΕ L 63 της 7.3.2009, σ. 15).
   
      ΠΑΡΑΡΤΗΜΑ
      Στο μέρος Γ του παραρτήματος I της απόφασης 2009/177/ΕΚ, η γραμμή που αφορά τη λοίμωξη του κυπρίνου Koi από ερπητοϊό (νόσος KHV) αντικαθίσταται από το ακόλουθο κείμενο:
      
         
                     «Λοίμωξη του κυπρίνου Koi από ερπητοϊό (νόσος KHV)
                  
                  
                     Κροατία
                  
                  
                     HR
                  
                  
                     Σύνολο της επικράτειας
                  
               
                     Ιρλανδία
                  
                  
                     IE
                  
                  
                     Σύνολο της επικράτειας
                  
               
                     Ηνωμένο Βασίλειο
                  
                  
                     UK
                  
                  
                     Το έδαφος της Βόρειας Ιρλανδίας»